Pengeboman MacDonald House berlaku pada 10 Mac 1965 di sebuah bangunan Hong Kong And Shanghai Bank (yang kini dikenali sebagai MacDonald House) di Orchard Road, Singapura, yang semasa itu merupakan sebahagian daripada Malaysia. Bom masa janaan nitrogliserin ditanam oleh dua orang askar Tentara Nasional Indonesia menganggotai Korps Komando Operasi iaitu Harun Thohir dan Usman Janatin dalam misi pemusnahan sembunyi ("sabotaj" atau "sabotase") semasa berlangsungnya Konfrontasi antara Indonesia dan Malaysia.